31. nedeľa C (3. november 2013)
**2 Sol 1:11−2:2**Juraj Feník

***Preto sa aj ustavične modlíme za vás, aby vás náš Boh urobil hodnými svojho povolania a svojou mocou uskutočnil každý dobrý zámer a dielo viery, aby bolo oslávené meno nášho Pána Ježiša Krista vo vás a vy v ňom, podľa milosti nášho Boha a Pána Ježiša Krista. Čo sa týka príchodu nášho Pána Ježiša Krista a nášho zhromaždenia okolo neho, prosíme vás, bratia, nedajte sa hneď vyviesť z rovnováhy a naplašiť ani duchom, ani slovom, ani listom, údajne naším, akoby už Pánov deň nastával.***

Druhý list Solúnčanom je pokračovaním Pavlovej korešpondencie so Solúnčanmi predovšetkým na tému Kristovho návratu. Prvý Solúnčanom ako Pavlov najstarší list obsahoval silné eschatologické prvky prítomné v každej kapitole, s dvoma centrálnymi pasážami (1 Sol 4:13-18 a 5:1-11) venujúcimi sa tejto téme. V prvej Pavol vykreslil osud zomrelých v Solúne, o ktorých sa ich spolubratia v komunite strachovali, že nebudú mať účasť na Kristovom návrate, keďže zomreli pred ním. Scenár, ktorý Pavol ponúka ohľadom tohoto problému nenecháva Solúnčanov na pochybách: pri Kristovom návrate budú najprv mŕtvi vzkriesení a spolu so živými uchvátení v ústrety Pánovi. V druhej perikope opisuje príchod Pánovho dňa ako príchod zlodeja v noci alebo príchod pôrodných bolestí na rodičku. Pánov deň môže prísť nečakane a prekvapiť tých, ktorí naň nie sú pripravení. Preto Pavol vyzýva Solúnčanov, aby bdeli a boli triezvi, vyzbrojení v pancieri viery a lásky s prilbou nádeje na spásu. Solúnčania nemusia poznať čas Pánovho návratu, stačí, že vedia, čo majú robiť kým Pán nepríde – pestovať vieru, nádej a lásku.

Téma príchodu Pána sa ozýva aj v dnešnom čítaní z nasledujúceho listu, Druhého Solúnčanom: text spomína Pánov príchod a zhromaždenie veriacich okolo neho. Z Pavlovej reakcie vyplýva, že Solúnčania boli vyrušení a znepokojení pod vplyvom neznámej skupiny, ktorá sa odvolávala na Pavlov predchádzajúci list (1 Sol), ako aj na neznámu prorockú výpoveď alebo slovo, podľa ktorého Pánov deň už nastával. Táto skupina pravdepodobne re-interpretovala Pavlove výpovede z Prvého Solúnčanom akoby Pánov deň mal už už nastať. Išlo teda o propagáciu istého skresleného vnímania a učenia založeného na nesprávnom čítaní Pavlovho Prvého Solúnčanom, ktoré malo za následok znepokojenie v solúnskej komunite. Toto znepokojenie možno malo za následok zanechanie bežných povinností a úloh, ktorým sa Solúnčania mali venovať. Keďže Pánov deň je predo dvermi, už nič nemusíme robiť – možno takto zmýšľali pomýlení Solúnčania. Pavol chce tomuto neporozumeniu zabrániť a preto vyzýva Solúnčanov, aby sa nenechali ničím vyplašiť. Nemajú sa nechať vystrašiť žiadnou inou prorockou výpoveďou, žiadnym slovom, žiadnym listom. Pavol im pripomína, že majú poslúchnuť to, čo im prikazoval v prvom liste a teraz to robí aj v druhom – keďže Pánov deň ešte nenastáva, ich pozornosť musí byť obrátená k prítomnosti a tomu, čo sa od nich ako od kresťanov teraz vyžaduje.